Г.Долгор

Гунгаагийн Долгор (1927-1990) Булган аймгийн аварга саальчин. Булган аймгийн Хангал сумын уугуул.

Г.Долгор нь 1927 онд Булган аймгийн Хангал суманд төрсөн. Бага насаа эцэг эхийн гар дээр өнгөрөөж тэнхимийн 3 сарын сургууль, Сэлэнгэбүрэнгийн бага сургууль, Улаанбаатар хот дахь Багш нарыг бэлтгэх сургууль дүүргэсэн. Сэлэнгэбүрэн, Хангал сумын бага сургуульд багшаар ажилласан байна. Мөн 1950-1960-аад оны үед бүх нийтээр бичиг үсэгтэн болгох хөдөлгөөний багшаар ажиллаж, сум багийнхаа 16-49 насны иргэдэд бичиг үсгийн боловсрол хүртээж явсан соён гэгээрүүлэгч, сэхээтэн байлаа.

  Хангал сумын “Саруул зам” нэгдэлд гишүүнээр элсэж сумын аваргаар удаа дараа, аймгийн аварга саальчин, мянгат саальчин, мэнд  төлчнөөр 5 удаа шалгарч таван жилийн хугацаатай үүргээ хугацаанаас өмнө амжилттай биелүүлж V,VI,VII таван жилийн гавшгайч, Намын Төв Хороо, Засгийн Газрын хүндэт жуух бичиг, Ардын хувьсгалын 60 жилийн ойн медаль болон бусад медалиар шагнагдсан. 1966 оны МАХН-ын XV их хурал болон Нэгдэлчдийн үе үеийн зөвлөгөөн, 1978 оны БНМАУ-ын аварга саальчдын чуулганд Хөдөлмөрийн баатар А.Авирмэд, Ж.Дугарсүрэн нарын бүсгүйчүүдийн хамт төлөөлөгчөөр оролцсон. 1989 онд аймгийн Мянгат саальчин эмэгтэйчүүдийн чуулганд оролцон үг хэлж, өөрийн туршлагыг залуу саальчдад хуваалцсан байна. Энгүй ажилсаг, шинийг сэдэж олохдоо гарамгай хүн байв. Сумын депутатаар удаа дараа сонгогдож, аймгийн депутатаар 3 удаа, БНМАУ-ын АИХ-ын депутатаар сонгогдож байсан.